送閻仲孚郎中南游山水
作者：梅堯臣
朝代：宋

paragraphs: 蜀山難於上青天，聞之李白爲舊傳。
蜀客往返曾又然，奇峯又與三峽連。
巫陽神女暮爲雨，飛入楚臺王夢旃。
相如楊雄不道此，宋玉景差其賦偏。
西州才子邯鄲守，懷章往代尚踰年。
家住岷峨多北宦，乘閑因借下江船。
未浮洞庭沅湘去，還探禹穴希馬遷。
春申樓觀已不見，子胥怒濤猶滿川。
錢塘太守同鄉里，一見君來顔已喜。
甘饌香脆與君游，詩貯篋囊携不起。
浣沙溪頭西子家，自尋錦石菖蒲花。
掃歸成都與士誇，君平曾已悟星槎。